**Заедничка изјава на ко-претседавачите по 18-тиот состанок на Мешовитиот парламентарен комитет (МПК) - ЕУ и Северна Македонија**

По 18-тиот состанок на МПК помеѓу Собранието на Северна Македонија (Собранието) и Европскиот парламент, одржан на далечина на 25 март 2021 година, копретседавачите г. Билал КАСАМИ во име на Собранието и г. Андреас ШИДЕР во име на Европскиот парламент:

ЗАКЛУЧИЈА дека Северна Македонија и ЕУ остануваат посветени во поддршката на стратешкиот избор на земјата за нејзино интегрирање сѐ до полноправно членство во ЕУ, засновано на владеење на правото, отворен демократски дијалог, мултиетничка хармонија и добрососедски односи. И покрај економскиот пад предизвикан од пандемијата со КОВИД-19 и последователните буџетски потешкотии, Северна Македонија одржува стабилно темпо во усвојувањето на останатото ЕУ законодавство во клучните области.

ИЗРАЗИЈА ЖАЛЕЊЕ што Европскиот совет не ја одобри рамката за преговори за Северна Македонија, со што го поткопа кредибилитетот на Унијата и ја намали трансформативната моќ на ЕУ во Западниот Балкан.

ГИ ПОТСЕТИЈА земјите-членки на ЕУ дека политиката на проширување мора да биде водена од објективни критериуми и да не биде попречена од еднострани интереси; во тој контекст ПОВИКАА на брзо усвојување на преговарачката рамка, за избегнување на понатамошен застој и одржување на првата Меѓувладина конференција за почеток на преговорите во текот на Португалското претседателство.

СЕ СОГЛАСИЈА дека Конференцијата за иднината на Европа треба соодветно да вклучи и активно да ги ангажира претставниците на Северна Македонија и другите земји од Западен Балкан, како на владино, така и на граѓанско ниво.

НАГЛАСИЈА дека се потребни понатамошни и конзистентни напори за спроведување на останатите реформи поврзани со ЕУ во корист на сите граѓани на Северна Македонија, обрнувајќи посебно внимание на жените, младите, лицата со попреченост, немнозинските етнички групи и заедници, ЛГБТКИ + лицата, ниско -квалификуваните невработени лица или луѓето кои живеат во оддалечени рурални области. Ова ќе бара вистински заеднички ангажман и консензус на сите домашни чинители.

ГИ ПОВИКАА пратениците и сите политички партии во Северна Македонија да преземат чекори за подобрување на застапеноста на жените на сите избрани и назначени функции на кои се донесуваат одлуки, следејќи ги позитивните трендови во парламентарната застапеност помогнати со задолжителни родови квоти.

ГО ОХРАБРИЈА завршувањето на судските и реформите на безбедносните и разузнавачките служби, вклучително и воспоставувањето механизми за парламентарен и граѓански надзор. Финансиската, оперативната и функционалната независност се суштински услови за да се примени ова во пракса.

ЈА ПОВТОРИЈА важноста од спроведување на пописот на населението и домувањето во 2021 година на конструктивен начин и во согласност со европските статистички стандарди и регулативите на ЕУ. Ко-претседавачите исто така ја поздравија континуираната поддршка на ЕУРОСТАТ кон Државниот завод за статистика на Северна Македонија.

ЈА НАГЛАСИЈА потребата од спроведување на останатите препораки на ОБСЕ / ОДИХР за измена на изборното законодавство, со посебен фокус на точноста на избирачките списоци.

ПОВИКАА на поголем политички ангажман и издвојување буџетски средства за спроведување на Софиската декларација за Зелената агенда за Западен Балкан 2020 година како амбициозна заштита на животната средина, плановите за одржлив развој, вклучително и преку ограничувања за развојот на хидроенергија во заштитените подрачја, зачувување на биодиверзитетот и осигурување на еколошка одговорност и правилна енергетска транзиција.

ПОТСЕТИЈА на важноста на Инструментот за претпристапна помош (ИПА III) и Економскиот и инвестициски план на Западен Балкан, како важни алатки за спроведување на ЕУ реформите и повикаа на стратешки инвестиции и градење на капацитети за јакнење на административната моќ за апсорпција на Северна Македонија за ефикасно и ефективно управување со фондовите.

ГО ПОЗДРАВИЈА усвојувањето на резолуцијата на Европскиот парламент за Извештаите на Комисијата за Северна Македонија во Комисијата за надворешни работи 2019-2020 на 4 март и го уважија конечното гласање на извештајот на пленарната седница на 25 март 2021 година.

\*\*\*